### Predkladacia správa

Návrh zákona, ktorým sa mení a dopĺňa zákon č. 317/2012 Z. z. o inteligentných dopravných systémoch v cestnej doprave a o zmene a doplnení niektorých zákonov sa predkladá na základe úlohy B. 14 z uznesenia vlády Slovenskej republiky č. 195 z 3. apríla 2024.

Návrhom zákona sa do slovenského právneho poriadku transponuje smernica Európskeho parlamentu a Rady (EÚ) 2023/2661 z 22. novembra 2023, ktorou sa mení smernica 2010/40/EÚ o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. EÚ L 2023/2661, 30.11.2023). Návrhom zákona sa zároveň vykonávajú zmeny, ktoré vyplynuli z aplikačnej praxe v oblasti inteligentných dopravných systémov v cestnej doprave.

Návrh zákona sa netýka pôsobnosti miestnej územnej samosprávy, preto sa nevykazuje súlad návrhu zákona s Európskou chartou miestnej samosprávy.

Návrh zákona sa na rokovanie predkladá bez rozporov.